পদত্যাগী প্রধান বিচারপতি শুক্রবার সিঙ্গাপুর থেকে কানাডা গেছেন।তিনি চিকিৎসার জন্য অস্ট্রেলিয়া থেকে গত সোমবার সিঙ্গাপুরে পৌঁছান। কানাডায় প্রধান বিচারপতির ছোট মেয়ে থাকেন।বিচারপতি সিনহার ছুটির মেয়াদ শেষ দিন ছিল শুক্রবার।তিনি ১০ নভেম্বর পর্যন্ত ছুটি নিয়ে গত ১৩ অক্টোবর রাতে অস্ট্রেলিয়ার উদ্দেশে ঢাকা ছাড়েন। দেশ ছাড়ার পরদিন সুপ্রিম কোর্ট থেকে বিবৃতি দিয়ে জানানো হয়, বিচারপতি সিনহার বিরুদ্ধে দুর্নীতি, বিদেশে অর্থ পাচার, নৈতিক স্খলনসহ ১১টি অভিযোগ রয়েছে। আপিল বিভাগের ৫ বিচারপতি এসব অভিযোগের বিষয়ে প্রধান বিচারপতির গ্রহণযোগ্য ব্যাখ্যা বা সদুত্তর পাননি। অভিযোগের সুরাহা না হওয়া পর্যন্ত তাদের প্রধান বিচারপতির সঙ্গে একই বেঞ্চে বসে বিচার কাজ করা সম্ভব নয় বলে ওই বিবৃতিতে জানানো হয়েছিল।